Psalm 33 (5) - www.bybelkennis.co.za
by Coen Slabber · Published 30/12/2016 · Updated 11/11/2016
“Believers in Christ are great offenders when reformed religion and unreformed life are joined together, as they often are.” — William Perkins
Hierdie is ‘n loflied wat lof van begin tot einde dek. Die fundamentele gedagte is dat al die Here se woorde en dade reg, waar, betroubaar en beslissend is (vers 4 – 5). Dit kan in verskillende rigtings ontwikkel word. Die Here se skepping van die heelal bevestig dit. Hy is oppermagtig en beheer alle gevaarlike magte. Hiermee dien Hy as versekering vir die mensdom. Ons sien ook die Here se betrokkenheid by internasionale gebeure. Ons sien sy oppermag en beheer oor ander volke. Hy stel Israel gerus.
Die Here se vermoë om te verlos illustreer dit. Dit bewys ook die onkunde van mense om op ander hulpbronne te vertrou. Daarom is daar ‘n verwagting dat eerbied teenoor Hom betoon sal word. Die Here se betrokkenheid is nie tot sekere kontekste beperk nie – dit is ‘n vasstaande waarheid van Hom.
Die raamwerk van die psalm praat ook van die omvattendheid van ons reaksie teenoor God. Aanbidding vereis dat ons van onsself af wegkyk. Dit behels ook die maak van musiek. Maar as jy eers gesien het wie die Here is, vereis dit ‘n uitdrukking van eerbied, hoop, vreugde en vertroue.
Hoe raak hierdie psalm vir my? Ek wat in Christus glo, is net soos die regverdiges van ouds ook deur God gekies as sy volk. Onverdiend. Ek is op grond van Christus se dood van die sonde verlos. Op grond van sy opstanding, is ek regverdig verklaar. Daarom is die opdragte in hierdie psalm ook opdragte aan my: Kom prys die Here. Kom doen dit so goed as wat jy kan.
As ek, soos die digter, gaan kyk na God se verhouding met die mensdom, sal ek baie redes hê om Hom te prys. As ek gaan kyk na die verhouding met my as sy kind, sal ek nog meer redes kry om Hom te loof. Doen dit. Dan sal ek bly lag as ander wil treur; bly hoop as ander moed verloor. Dan sal almal kan sien ek bedoel dit opreg as ek sê: Ek vertrou op die Here alleen.
Die Woord van die Here is liefde. Dit werk stil, aanhoudend en onsigbaar in mense se lewens. Dit kan selde in oomblikke of datums vasgevang word. Hierdie liefde:
Is nuut elke oggend;
Is absoluut betroubaar; en
Kan dwarsdeur die wêreld gekry word.
Die Woord is skeppend. Sedert die skepping het God getoon dat Hy deur sy woord regeer en wonders doen. Die mag van die woord van die Here blyk veral uit die skeppingsgebeure – en dit is nou nog so. Hy werk egter nie na willekeur met die woord nie, maar gebruik dit in diens van en ter bevordering van geregtigheid en reg. Oor die hele aarde laat Hy sy sorg en sy troue liefde vir die volk blyk deur elke plan wat teen Hom en die volk gerig is, te verydel. Dit doen Hy, soos by die skepping, nou nog deur sy woord. Soos wat Hy die seewater met sy woord beheer, beheer Hy die nasies – selfs al is hulle net so onstuimig soos die see.